KYK: Pretty Yende tot ridder geslaan | Netwerk24
Deur Christiaan Boonzaier 11 Desember 2019 15:33
Die L’Ordine della Stella d’Italia is deur Emanuele Pollio, die Italiaanse konsul-generaal in Kaapstad, aan die 34-jarige Yende oorhandig.
Pollio, wat die oorhandiging namens pres. Sergio Mattarella van Italië behartig het, het aan Netwerk24 verduidelik dat die “toonaangewende eerbewys” deur die president toegeken word aan enigiemand ouer as 35 wat uitsonderlik op ’n gebied presteer en daarmee saam die vriendskap tussen Italië en ’n ander land verstewig.
“Die Italiaanse president moes in Yende se geval (weens haar ouderdom) ’n uitsondering maak,” sê Pollio.
“Haar reuse-opgang in opera en haar aandeel in die vriendskaplike band tussen Italië en Suid-Afrika kon nie met enige ander eerbewys as dié een bekroon word nie.
“Sy is volgens ons rekords die jongste Suid-Afrikaner wat dié eer ontvang.”
Pretty Yende tydens die seremonie. Foto: Louis Heyneman
Yende, wat die erkenning in ’n kort Facebook-inskrywing as ’n “ongelooflike eer” beskryf het, het aanvanklik onder leiding van prof. Virginia Davids aan die Universiteit van Kaapstad (UK) se operaskool studeer.
Sy het haar studie daarna met behulp van die Italiaanse ambassade in Suid-Afrika aan die gesogte La Scala-operahuis se sangakademie in Milaan voortgesit, waar sy haar internasionale sangloopbaan begin het.
Sedertdien het sy volgens Pollio ’n “fantastiese suksesstorie van ’n demokratiese Suid-Afrika” én ’n “ongelooflike ambassadeur van Italiaanse kultuur” geword. Sy is om dié redes aanvanklik deur die Italiaanse konsulaat in Kaapstad vir die eerbewys benoem.
Prof. Angelo Gobbato, eertydse hoof van die UK se operaskool, het die oorhandiging by die Italiaanse ambassadeur se woning in Bishopscourt bygewoon. Hy sê hy het gebars van trots.
“Sy verdien dit (die eerbewys), want sy is natuurlik ’n absolute ster,” sê hy.
“Haar vaardigheid is sonder twyfel uitmuntend, sy sing hoofrolle in operahuise wêreldwyd, en sy kry wonderlike resensies.”
Gobbato onthou vandag nog die oudisie wat Yende as 16-jarige by die operaskool afgelê het.
“Dit gebeur nie aldag dat ’n 16-jarige by ’n operaskool aanvaar word nie, maar die oomblik toe sy op daardie verhoog stap en haar mond oopmaak, het ons almal eenparig geweet ons móét haar hê!” sê hy.
“Sy het toe al ’n stem en timbre gehad wat ons geweet het eendag ’n ongelooflike en belangrike instrument gaan word.
“En sy het nie vandag net die instrument nie, maar sy het die mees ongelooflike verhoogpersoonlikheid – sy weet hoe om beeldskone klank in ’n karakter te omskep, wat selfs die beste sangers nie kan regkry nie. Sy was in dié verband ook nog altyd begaaf.”
Gobbato het Yende vroeër vanjaar in die Palais Garnier in Parys op die verhoog gesien, toe sy die hoofrol in die Italianer Giuseppe Verdi se opera La Traviata gesing het.
“Sy was ongelooflik suksesvol. Sy het die buitengewone vermag en daar in haar loopbaan nog hoër hoogtes bereik,” sê hy.
“Mense aanvaar haar nou as een van ons begaafste sangers – en ek voorspel dat die volgende 20 jaar vir haar wonderlik gaan wees.”
Meer oor: Musiek | Klassieke Musiek | Pretty Yende